KIRJALLINEN KYSYMYS P-0065/00

esittäjä(t): Carlo Fatuzzo (PPE-DE) komissiolle

(18. tammikuuta 2000)

Aihe: Milanon lentoasemajärjestelmä: MalpensaLinateOrio al Serio

Europan yhteisö on sisällyttänyt Milanon lentoasemajärjestelmän 1. luokkaan kuuluvien lentoasemien luetteloon ja ilmoittanut, että tähän järjestelmään kuuluvat Milanon Malpensan, Milanon Linaten ja Bergamon Orio al Serion lentoasemat (määränpään virallinen nimi MilanoOrio International Airport).

Malpensan lentoaseman on todettu olevan yksi EU:n tason tärkeimmistä hankkeista ja se saa Euroopan investointipankilta noin 500 miljardia liiraa rahoitustukea.

Hallitus on hyväksynyt Milanon lentoasemajärjestelmän kehittämissuunnitelmat, ja yhteisö on laillistanut ne. Tämä on merkinnyt keskeistä asemaa Bergamon Orio al Serion lentoasemalle Itä-Lombardian keskuksena ja siihen on investoitu huomattavia summia (pelkästään hallinnointiyritys on myöntänyt sille 100 miljardia liiraa viimeisen kolmen vuoden aikana).

Lentojen siirtäminen kiellettiin muutamia tunteja ennen kuin lennot oli suunnitelmien mukaisesti määrä siirtää Linaten lentoasemalta Malpensan lentoasemalle 15. joulukuuta 1999. Tämä on muuttanut Pohjois-Italian tulevan lentoliikennejärjestelmän täysin epävarmaksi ja se on vaikuttanut toimintaan sekä yhteyksiin naapurimaihin Euroopassa ja lentoyhteyksien kehittämiseen Välimeren alueen kanssa.

Mihin toimiin yhteisö aikoo ryhtyä taatakseen, että laadittuja ohjelmia noudatetaan ja että vältetään lentoasemajärjestelmän tehokkuuden ja kilpailukyvyn menettäminen, joka johtuu Malpensan, Linaten ja Bergamon Orio al Serion lentoasemien välillä vallitsevasta kestämättömästä kilpailutilanteesta, mikä on myös niiden määräysten vastainen, jotka koskevat Linaten lentoaseman toiminnan lopettamista, joka on tarkoitus pitää avoinna ainoastaan Milanon ja Roomassa sijaitsevan Fiumicinon lentoaseman väliselle liikenteelle?

Loyola de Palacion komission puolesta antama vastaus

(6. maaliskuuta 2000)

Yhteisöllä ei ole suoraa toimivaltaa hyväksyä lentoasemajärjestelmän vähentyneen tehokkuuden ja kilpailukyvyn korjaamiseksi tarkoitettuja toimenpiteitä. Tämä kysymys, joka liittyy liikenteen jakamista koskeviin sääntöihin samaan lentoasemanjärjestelmään kuuluvien lentoasemien kesken, kuuluu jäsenvaltioiden kansallisen liikennepolitiikan toteuttamista koskevaan toimivaltaan, kuten asetuksen (ETY) N:o 2408/92(1) 8 artiklan 1 kohdassa säädetään. Komission tehtävä on ainoastaan valvoa, että tällaiset säännöt ovat yhdenmukaisia yhteisön oikeuden ja erityisesti syrjimättömyyden ja suhteellisuuden periaatteiden kanssa.

Italian viranomaiset ovat päättäneet keskeyttää 15. päiväksi joulukuuta 1999 ja 15. päiväksi tammikuuta 2000 alunperin suunnitellut liikenteen siirrot Linaten ja Malpensan lentoasemien välillä. Tämän päätöksen syynä oli epävarmuus, joka johtui Malpensan lentoasemalla käyttöön otetuista, lentoaseman ympäristövaikutusten vähentämiseen tähtäävistä toimenpiteistä. Yhteisön oikeuden mukaisten liikenteen jakamista koskevien uusien sääntöjen määrittely Milanon lentoasemajärjestelmälle (Malpensa, Linate ja Orio al Serio) kuuluu siis Italian viranomaisille.

(1) Neuvoston asetus (ETY) N:o 2408/92, annettu 23 päivänä heinäkuuta 1992, yhteisön lentoliikenteen harjoittajien pääsystä yhteisön sisäisen lentoliikenteen reiteille, EYVL L 240, 24.8.1992.